Ape nɨmɨ́ masá apé pã'repɨ tohá'kãrã niî tɨopɨhɨ me'ra ɨ̃sâ pẽ'â'kere masîkãrã niîwã.
Tohô niikã́ “Jesu kɨ̃ɨ̂ bu'erã́ me'ra wa'âtiami”,
niîkãrã niîwã.
Naâ tohô niî kũyari kura apêye yukɨ̂sɨpawɨ etâkaro niîwɨ.
Jesu kɨ̃ɨ̂ pakɨré “Ãyú'” niîka be'ro teepawɨ́ ɨ̃sâ ba'â'karopɨ etâkaro niîwɨ.
Teé Tiberíadekãhasepawɨ niîkaro niîwɨ.
Be'ró masá apé pã'repɨ tohá'karã Jesu,
kɨ̃ɨ̂ bu'erã́ marikã́ ĩ'yârã,
a'tîro weékãrã niîwã.
Teé yukɨ̂sɨpawɨpɨ mɨhâ sãha,
Cafarnaupɨ Jesuré a'mârã a'tîkãrã niîwã.
Naâ tií pã'repɨ pẽ'ahárã,
Jesuré boka ehárã,
kɨ̃ɨ̂re sẽrí yã'awã:
—Wiôgɨ,
de'ró niikã́ mɨ'ɨ̂ pẽ'ahaáti a'topɨ́re?
Jesu naâre yɨ'tiwĩ́:
—Diakɨ̃hɨ́ta mɨsâre niîgɨti.
Mɨsâ pãú ba'â yapî'kãrã niî yuurã yɨ'ɨ̂re a'mâ'.
Yɨ'ɨ̂ tutuaró me'ra weé'ke pe'ere de'ró niîro weeáti?
niî tɨ'o masítisa'.
Mɨsâ ba'asé di'akɨ̃re wapá ta'a sĩ'rirã,
da'ratíkã'ya.
Teé maatá pe'tisé niî'.
Apêye ba'asére a'mâya.
Teé katî nu'kuse o'osé niî'.
Teeréta yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨ mɨsâre o'ôgɨsa'.
Õ'âkɨ̃hɨ yɨ'ɨ̂ pakɨ yɨ'ɨ̂re kɨ̃ɨ̂ o'ôo'kɨ niisére mɨsâre ĩ'yó tohawĩ.
Naâ kɨ̃ɨ̂re sẽrí yã'awã:
—De'ró weerã́sari ɨ̃sâ Õ'âkɨ̃hɨ wee dutí'kere ãyuró wee yapá da'reo sĩ'rirã?
Jesu naâre yɨ'tiwĩ́:
—Õ'âkɨ̃hɨ mɨsâre wee dutí'ke a'tîro niî'.
Yɨ'ɨ̂re kɨ̃ɨ̂ o'ôo'kɨre ẽho peó dutimi.
Naâ kɨ̃ɨ̂re sẽrí yã'awã:
—Yẽ'e nohó me'ra ĩ'yogɨ́sari ɨ̃sâ mɨ'ɨ̂re ẽho peókã?
De'ró bahusé weegɨ́sari?
Marî yẽkɨ sɨmɨá maná wamêtisere ba'âkãrã niîwã.
Õ'âkɨ̃hɨ yee kiti ohâka pũripɨ niîro nohota teé ba'asé ɨ'mɨ̂sekãhasere kɨ̃ɨ̂ o'ô'ke niîkaro niîwɨ,
niîwã Jesuré.
Kɨ̃ɨ̂ naâre yɨ'tiwĩ́:
—Diakɨ̃hɨ́ta mɨsâre niîgɨti.
Moisé ɨ'mɨ̂sekãhase ba'asére o'ôtikɨ niîwĩ naâre.
Yɨ'ɨ̂ pakɨ pe'e o'ôkɨ niîwĩ.
Kɨ̃ɨ́ta masaré ba'asé ɨ'mɨ̂sekãhase,
diakɨ̃hɨ́kãhasere o'ômi.
Ba'asé ɨ'mɨ̂sekãhase ɨ'mɨ̂sepɨ diháti'ke niî'.
Masaré katî nu'kukã weé'.
Naâ kɨ̃ɨ̂re niîwã:
—Wiôgɨ,
teé ba'asére ɨ̃sâre o'ô nu'kukã'ya.
Jesu naâre niîwĩ:
—Yɨ'ɨ́ta ba'asé ɨ'mɨ̂sekãhase niî'.
Katî nu'kukã weé'.
Yɨ'ɨ̂re ẽho peó siru tuúgɨ neê ɨhá boâsome.
Neê ako wɨósome.
A'tîro niî'.
Ba'â yapîgɨ ɨhá boâtimi.
Sĩ'rí yapîgɨ ako wɨótimi.
A'té weeró noho yɨ'ɨ̂re ẽho peórã yapîrã weeró noho ãyuró tɨ'ó yã'a nu'kurãsama.
Yɨ'ɨ̂ too dɨpóro niî'karo nohota yɨ'ɨ̂re ĩ'yâmirã,
mɨsâ ẽho peó wee'.
Niî pe'tirã yɨ'ɨ̂ pakɨ o'ô'kãrã yɨ'ɨ̂re ẽho peósama.
Yɨ'ɨ̂re naâ ẽho peókã,
naâre yẽ'êtikã weesomé.
Ɨ'mɨ̂sepɨ niî'kɨ yɨ'ɨ̂ ɨaró weégɨ a'tîtiwɨ.
Yɨ'ɨ̂re o'ôo'kɨ dutiró pe'ere weégɨ a'tîwɨ.
Kɨ̃ɨ̂ a'tîro ɨamí.
Kɨ̃ɨ̂ yɨ'ɨ̂re o'ô'kãrãre bahuriókã ɨatími.
Naâ pekâ me'epɨ wa'akã́ ɨatími.
Be'ropɨ́ a'ti ɨmɨ́koho pe'tikã́,
yɨ'ɨ̂ naâre masokã́ ɨasamí.
Yɨ'ɨ̂re o'ôo'kɨ a'tîro weekã́ ɨamí.
“Niî pe'tirã yɨ'ɨ̂re ẽho peórã katî nu'kukã'rãsama”,
niîmi.
Yɨ'ɨ̂ a'ti ɨmɨ́koho pe'tikã́,
naâre masogɨ́sa',
niîwĩ Jesu.
Jesu “Yɨ'ɨ̂ ɨ'mɨ̂sepɨ diháti'kɨ ba'asé weeró noho niigɨ́ niî'” niikã́ tɨ'órã,
Judeu masa wiôrã kɨ̃ɨ̂ me'ra uâ wa'âwã.
A'tîro niîwã:
—Ã'rí tohô uúkũgɨ,
Jesu José makɨ́ meheta niîti?
Kɨ̃ɨ̂ pakɨ́,
kɨ̃ɨ̂ pakoré marî masî'.
De'ró weégɨ kɨ̃ɨ̂ “Ɨ'mɨ̂sepɨ niî'kɨ dihátiwɨ”,
niîti?
Naâ tohô niikã́ tɨ'ógɨ,
Jesu niîwĩ:
—Yɨ'ɨ̂re uukahátikã'ya.
Neê ni'kɨ́ naâ ɨaró yɨ'ɨ̂re siru tuú masitisama.
Yɨ'ɨ̂re o'ôo'kɨ yɨ'ɨ̂ pakɨ naâ yɨ'ɨ̂re ẽho peókã ɨa sãámi.
Kɨ̃ɨ̂ ɨa sãá'kãrã di'akɨ̃ siru tuú masisama.
Yɨ'ɨ̂re siru tuúrãre a'ti ɨmɨ́koho pe'tikã́,
masogɨ́sa'.
Õ'âkɨ̃hɨ yee kiti werê mɨ'tarã a'tîro ohâkãrã niîwã:
“Õ'âkɨ̃hɨ niî pe'tirãre bu'êgɨsami.”
Tohô weérã niî pe'tirã yɨ'ɨ̂ pakɨ weresére tɨ'ó ẽho peórã yɨ'ɨ̂re siru tuúrãsama.
Neê ni'kɨ́ masɨ́ Õ'âkɨ̃hɨ yɨ'ɨ̂ pakɨre ĩ'yâtimi.
Yɨ'ɨ̂ kɨ̃ɨ̂ me'ra niî'kɨ di'akɨ̃ ĩ'yâwɨ.
Diakɨ̃hɨ́ta mɨsâre niîgɨti.
Yɨ'ɨ̂re ẽho peógɨ katî nu'kugɨsami.
Yɨ'ɨ̂ ɨ'mɨ̂sekãhase ba'asé niî'.
Katî nu'kusere o'ô'.
Mɨsâ yẽkɨ sɨmɨá yukɨ́ mariró,
masá marirópɨ manáre ba'âkãrã niîwã.
Teeré ba'â'kãrã niîmirã,
wẽrîa wa'âkãrã niîwã.
Yɨ'ɨ̂ pe'e ba'asé ɨ'mɨ̂sekãhase pe'ere uúkũ'.
Teeré ba'ârã,
katî nu'kukã'rãsama.
Teé ba'asé ɨ'mɨ̂sepɨ diháti'kɨ yɨ'ɨ́ta niî'.
Teeré ba'ârã,
katî nu'kukã'rãsama.
Yɨ'ɨ̂ ba'asé o'osé yɨ'ɨ̂ ɨpɨ́ niî'.
Yɨ'ɨ̂ ɨpɨré a'ti ɨmɨ́kohokãharãre katî nu'ku dutigɨ o'ôgɨti,
niîwĩ Jesu.
Kɨ̃ɨ̂ tohô niikã́ tɨ'órã,
Judeu masa wiôrã a'mêri uúkũwã:
—De'ró weé marîre ã'rí kɨ̃ɨ̂ ɨpɨré ba'â duti boosari?
Jesu naâre niîwĩ:
—Diakɨ̃hɨ́ta mɨsâre niîgɨti.
Mɨsâ yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨ yeé ɨpɨré ba'âtirã,
yeé diîre sĩ'ritírã,
katî nu'kusome.
Yɨ'ɨ̂ ɨpɨré ba'arã́,
yeé diîre sĩ'rirã́ pe'e katî nu'kukã'rãsama.
Naâ wẽrîka be'ro a'ti ɨmɨ́koho pe'tikã́,
naâre masogɨ́sa'.
Yeé ɨpɨ́ ba'asé waro niî'.
Yeé diî sĩ'risé waro niî'.
Yeé ɨpɨré ba'agɨ́,
yeé diîre sĩ'rigɨ́ yɨ'ɨ̂ me'ra niîmi.
Yɨ'ɨ́ kẽ'ra kɨ̃ɨ̂ me'ra niî'.
Yɨ'ɨ̂ pakɨ katî nu'kugɨ yɨ'ɨ̂re o'ôo'wĩ.
Yɨ'ɨ̂ kɨ̃ɨ̂ me'ra katî'.
Tohô weégɨ yɨ'ɨ̂ ɨpɨ́ ba'agɨ́re katî nu'kukã weegɨ́ti.
Yɨ'ɨ̂ ɨ'mɨ̂sepɨkãhase ba'asé diháti'kere uúkũ'.
A'té ba'asé maná mɨsâ yẽkɨ sɨmɨá ba'â'ke weeró noho nií wee'.
Naâ teeré ba'âmirã,
wẽrîa wa'âkãrã niîwã.
Yeé ɨpɨré ba'arã́ pũrikã katî nu'kukã'rãsama,
niîwĩ Jesu.
Jesu naâre a'teré Cafarnaupɨ Judeu masa nererí wi'ipɨ bu'êwĩ.
Jesuré siru tuúrã kɨ̃ɨ̂ bu'esére tɨ'órã,
a'tîro niîwã:
—Kɨ̃ɨ̂ weresé diâsa yɨ'rɨa'.
Noá teeré tɨ'o masí boosari?
Tohô uúkũsere tɨ'ógɨ,
Jesu naâre niîwĩ:
—Mɨsâ yɨ'ɨ̂ tohô uúkũsere tɨ'sâtisari?
De'ró wa'â boosari yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨ opâturi too dɨpóro yɨ'ɨ̂ niî'karopɨ mɨhâakã taha?
Mɨsâ teeré ĩ'yârã,
de'ró tɨ'ó yã'a boosari?
Espírito Santo katisére o'ômi.
Marî ɨpɨ́ marîre katisé o'ó wee'.
Yɨ'ɨ̂ ba'asé,
sĩ'risére uúkũgɨ,
po'peápɨ ehêri põ'rakãhasere uúkũgɨ weé'.
Yɨ'ɨ̂ uúkũsere ẽho peórã katî nu'kukã'rãsama.
Ãpêrã mɨsâ tiropɨre yɨ'ɨ̂ werêmikã,
yɨ'ɨ̂re ẽho peótima yuhûpɨ,
niîwĩ Jesu.
Jesu kɨ̃ɨ̂re ẽho peótiahãre neê waropɨta masî tohakɨ niîwĩ.
Tohô niikã́ kɨ̃ɨ̂re ãpêrãre wẽhe dutígɨ o'oákɨhɨ kẽ'rare masî tohawĩ.
Jesu masaré niîwĩ:
—Tohô weégɨ yɨ'ɨ̂ mɨsâre mehêpɨ niî'karo nohota neê ni'kɨ́ kɨ̃ɨ̂ ɨaró yɨ'ɨ̂re siru tuú masitisami.
Yɨ'ɨ̂ pakɨ o'ô no'orã di'akɨ̃ siru tuú masisama,
niîwĩ Jesu.
Tiîta pãharã́ kɨ̃ɨ̂re siru tuúmi'kãrã siru tuú du'ukã'wã.
Naâ tohô weekã́ ĩ'yâgɨ,
Jesu ɨ̃sâ kɨ̃ɨ̂ bu'erã́re sẽrí yã'awĩ:
—Mɨsá kẽ'ra wa'â sĩ'risari?
Simão Pedro kɨ̃ɨ̂re yɨ'tiwĩ́:
—Wiôgɨ,
ɨ̃sâ noá pe'ere siru tuú boosari?
Mɨ'ɨ̂ uúkũse katî nu'kusere o'ô'.
Ɨ̃sâ mɨ'ɨ̂re ẽho peó toha'.
Ɨ̃sâ masî',
mɨ'ɨ̂ ãyugɨ́ Õ'âkɨ̃hɨ besé'kɨta niî'.
Jesu ɨ̃sâre niîwĩ:
—Yɨ'ɨ̂ mɨsâ dozere besewɨ́.
Yɨ'ɨ̂ tohô weéka be'ro niîmikã,
ni'kɨ́ mɨsâ me'rakɨ̃hɨ wãti yagɨ́ niîmi.
Jesu tohô niîgɨ,
Juda Iscariotere,
Simão makɨre niîgɨ weewĩ́.
Juda ɨ̃sâ me'rakɨ̃hɨ niîmiwĩ.
Tohô niîmigɨ,
be'ropɨ́re Jesuré ĩ'yâ tu'tirãpɨre o'ôwĩ.